कोटा. भामाशाह कृषि उपज मंडी में कच्ची आढ़त के व्यवसायी से तीन पक्के आढ़तियों ने अपनी दो फर्मों के नाम से 3 करोड़ 26 लाख रुपए का सोयाबीन खरीद लिया और बाद में माल को ठिकाने लगा दिया। तय मियाद में पैसा नहीं दिया तो व्यवसायी ने अनंतपुरा थाने में एफआईआर दर्ज कराई, जिस पर पुलिस जांच कर रही है। मामला करीब 17 हजार बोरी सोयाबीन का है।
फरियादी निखिल बंसल ने बताया कि उसकी मै. कपिल इंटरप्राइजेज के नाम से कच्ची आढ़त की फर्म है। उसने गौतम ट्रेडर्स के लोकेश गौतम व महेश सोनी तथा लोकेश के पिता रामगोपाल की परमेश्वर ट्रेडिंग कंपनी को 21 से 31 जनवरी के बीच सोयाबीन बेचा। इस अवधि में दोनों फर्मों को 4.27 करोड़ का सोयाबीन बेचा, शुरुआत में इन्होंने विश्वास में लेने के लिए 1.01 करोड़ रुपया दे दिया।
बाकी के 3.26 करोड़ रुपए हड़पने की नीयत से तीनों आरोपियों ने षडयंत्र रचा और अनधिकृत गेट पास से माल को मंडी यार्ड से अपने हम्मालों से लदान कराकर निकाल दिया। इन सभी ने खरीदे हुए माल में से कुछ माल मंडी की ही एक अन्य फर्म को बेचकर उससे भी करोड़ों रुपए ले लिए। इसी तरह एक फर्म से माल खरीदकर उसका भुगतान नहीं किया। इस मामले में सीआई अनिल जोशी ने बताया कि 3 मार्च को यह एफआईआर दर्ज हुई, जिसकी मैं स्वयं जांच कर रहा हूं। फिलहाल जांच शुरुआती स्टेज पर है, इसलिए कुछ भी कहना जल्दबाजी होगी।
hin_Deva hin_Deva hin_Deva